Source: http://mp.msponline.sk/uzavretie-uctovnych-knih-firma-je-v-likvidacii
Timestamp: 2014-03-08 17:08:56+00:00

Document:
Uzavretie účtovných kníh – firma je v likvidácii | Mesačník podnikanie
mesačník podnikanievšetko čo potrebuje vedieť malý a stredný podnikateľ
Domov » Podnikateľská právna poradňa	Uzavretie účtovných kníh – firma je v likvidácii
Október 2010 - dostupné bez registrácieOtázka
Ktorý dátum je dátumom vstupu do likvidácie? Ide o nasledovnú situáciu: dňa 10.9.2009 bol podaný návrh na obchodný sud na likvidáciu firmy, v OR je zapísaný dátum 12.3.2010 - firma Xyz s.r.o. v likvidácii. Je deň vstupu do likvidácie 10.9.2009 alebo 12.3.2010? Je to dôležité s ohľadom na to, ku ktorému dátumu uzavrieť účtovné knihy.
Podľa ustanovenia § 70 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“ alebo „ObZ“): „Spoločnosť vstupuje do likvidácie ku dňu svojho zrušenia, ak zákon neustanovuje inak.“.
Podľa ustanovenia § 68 ods. 3 Obchodného zákonníka sa spoločnosť ruší:
a)	uplynutím času, na ktorý bola založená,
b)	odo dňa uvedeného v rozhodnutí spoločníkov alebo orgánu spoločnosti o zrušení spoločnosti, inak odo dňa, keď bolo toto rozhodnutie prijaté, ak ide o zrušenie spoločnosti s likvidáciou,
c)	odo dňa uvedeného v rozhodnutí súdu o zrušení spoločnosti, inak odo dňa, keď toto rozhodnutie nadobudne právoplatnosť,
d)	zrušením konkurzu,
e)	z iného dôvodu, ak tak ustanovuje osobitný zákon.
Vzhľadom na to, že vo Vašej otázke neuvádzate, na základe akej právnej skutočnosti došlo k zrušeniu spoločnosti, budeme ďalej vychádzať zo skutočnosti, že spoločnosť bola zrušená rozhodnutím spoločníkov alebo príslušného orgánu spoločnosti.
Podľa ustanovenia § 125 ods. 1 písm. i) Obchodného zákonníka rozhoduje valné zhromaždenie spoločnosti o jej zrušení, ak to spoločenská zmluva pripúšťa (inak rozhodujú spoločníci). Spoločnosť sa zrušuje odo dňa uvedeného v rozhodnutí valného zhromaždenia (v rozhodnutí spoločníkov), v prípade, ak v rozhodnutí nie je uvedený dátum zrušenia, tak sa spoločnosť ruší odo dňa prijatia tohto rozhodnutia.
Podľa ustanovenia § 2 ods. 1 písm. j) zákona č. 530/2003 Z. z. o obchodnom registri a o zmene doplnení niektorých zákonov v znení neskorších predpisov (ďalej len „Zákon o OR“) sa do Obchodného registra zapisuje dátum vstupu do likvidácie a dátum skončenia likvidácie. Samotný zápis dátumu vstupu do likvidácie do Obchodného registra má iba deklaratórny účinok. To znamená, že samotný zápis dátumu vstupu do likvidácie do Obchodného registra nespôsobuje zrušenie spoločnosti, ani začiatok likvidácie, ale len deklaruje tú skutočnosť, že spoločnosť vstúpila do likvidácie.
V zmysle ustanovenia § 16 ods. 4 písm. d) zákona č. 431/2002 Z. z. o účtovníctve v znení neskorších predpisov účtovná jednotka, ktorá je právnickou osobu je povinná uzavrieť účtovné knihy vždy ku dňu predchádzajúcemu deň vstupu do likvidácie. Vzhľadom na to, že v zmysle ustanovenia § 70 ods. 2 Obchodného zákonníka spoločnosť vstupuje do likvidácie ku dňu svojho zrušenia, mali by ste podľa nášho názoru v zmysle ustanovenia § 16 ods. 4 písm. d) svoje účtovné knihy uzavrieť ku dňu predchádzajúcemu dňu, ktorý je v rozhodnutí valného zhromaždenia spoločnosti uvedený ako deň zrušenia spoločnosti, resp. ak deň zrušenia spoločnosti nie je v rozhodnutí valného zhromaždenia určený, resp. ku dňu predchádzajúcemu dňu, kedy bolo rozhodnutie o zrušení spoločnosti prijaté valným zhromaždením.
Z Vami uvedených informácií, nie je možné zistiť prečo registrový súd zapísal dátum vstupu spoločnosti do likvidácie až taký dlhý čas od podania návrhu (cca. 6 mesiacov) na zápis tejto skutočnosti. Jedným z možných vysvetlení je tá skutočnosť, že valné zhromaždenie, resp. spoločníci rozhodli o zrušení spoločnosti k 12. 03. 2010 a Obchodný register zapísal vstup spoločnosti do likvidácie k tomuto dátumu.
Podľa ustanovenia § 8 ods. 1 Zákona o OR, ak sú splnené podmienky na zápis údajov do Obchodného registra, registrový súdu vykoná zápis v lehote piatich pracovných dní. Ak návrh na zápis obsahuje deň, ku ktorému má byť navrhovaný údaj zapísaný, registrový súd zapíše údaj k tomuto dňu. Ak registrový súd vykonáva zápis neskôr alebo ak návrh na zápis neobsahuje deň, ku ktorému má byť navrhovaný údaj zapísaný, registrový súd zapíše navrhovaný údaj ku dňu nasledujúcemu po dni vykonania zápisu.
Ako sme však uviedli vyššie samotný zápis dátumu vstupu do likvidácie má iba deklaratórne účinky.
Na základe vyššie popísaných skutočností nie je možné z informácií uvedených vo Vašej otázke presne určiť deň, ku ktorému by sta mali uzatvoriť svoje účtovné knihy.
Všeobecne však môžeme uviesť, že podľa nášho názoru by ste tak mali urobiť ku dňu predchádzajúcemu deň, ku ktorému bola spoločnosť zrušená.
Mgr. Marek Timko
Priemerné hodnotenie (0 hlasov)
Hodnotenie: ---Vynikajúci!Výborný!DobrýCelkom dobrýNezaujímavý
"Ak dodržujete všetky pravidlá, prichádzate o všetku zábavu.“ Katharine Hepburn
NARMSP radí
Ako na to - praktické rady
Podnikatelia a EÚ
© 2009 NARMSP

References: § 70
 § 68
 § 125
 § 2
 § 16
 § 70
 § 16
 súd 
 § 8
 súd 
 súd 
 súd